Nodar Kumaritašvili

Nodar Davidovič Kumaritašvili (gruz. ნოდარ დავითის ძე ქუმარიტაშვილი; IPA: ; * 25. november 1988, Bordžomi, Sovietsky zväz, dnešné Gruzínsko – † 12. február 2010, Whistler, Kanada) bol gruzínsky reprezentant v sánkovaní, ktorý tragicky zahynul počas Zimných olympijských hier 2010.

Život 
Nodar Kumaritašvili sa narodil 25. novembra 1988 v Bordžomi, vo vtedajšej Gruzínskej sovietskej socialistickej republike, v dnešnom Gruzínsku. 

Vo Svetovom pohári 2008/09 skončil celkovo na 55. mieste. V nasledujúcej sezóne 2009/10 skončil na 44. mieste, pričom v posledných pretekoch v Cesana Pariol skončil na 28. mieste z celkového počtu 32 štartujúcich. Bol vysoký 179 cm a vážil 80 kg, jeho otec Selix je prezidentom Gruzínskej sánkarskej federácie.

Norad Kumaritašvili tragicky zahynul po tom, ako utrpel vážne zranenie počas jedného z tréningov na Zimných olympijských hrách 2010.

Ocenenia 
Gruzínsky prezident Micheil Saakašvili prisľúbil, že v Bakuriani, neďaleko rodiska Norada Kumaritašviliho, vybudujú novú sánkarskú dráhu venovanú jeho pamiatke.

Nehoda, smrť a pocty 
Nodar Kumaritašvili zomrel 12. februára 2010 po tragickej nehode na Zimných olympijských hrách 2010 vo vo Vancouvri.
 Len pár minút po tom, ako utrpel vážne zranenie počas jedného zo sánkarských tréningov v disciplíne mužov jednotlivcov, keď v rýchlosti 144,84 km/h nezvládol 16. zákrutu trate nazvanú Thunderbird a následne ho vymrštilo medzi oceľové nosníky, do ktorých aj zátylkom narazil. Zdravotný tím mu na mieste okamžite poskytol pomoc, previezli ho do nemocnice, no tam nakoniec zomrel. 

Všetky zvyšné tréningové jazdy okamžite zrušili, uvažovalo sa o presunutí pretekov na iný termín (čomu sa nakoniec nevyhovelo), Gruzínsko zvažovalo či nastúpi na otvárací ceremoniál, no napokon nastúpilo a celý štadión sa pri príchode gruzínskej výpravy postavil a začal tlieskať. Tím si počas otváracieho ceremoniálu uctil pamiatku čiernymi páskami na rukávoch. Podobne aj vlajkonosič Iason Abramašvili nemával hlavnou vlajkou a ako ostatní členovia nemali v ruke ani menšie vlajky. Na všetkých športoviskách spustili vlajky na pol žrde. Niekoľko hodín po smrti zriadili fanúšikovia provizórny oltár. Gruzínski športovci uvažovali či na pamiatku k smrti neodstúpia z Hier, no napokon sa rozhodli ostať a bojovať za zosnulého člena tímu. Prezident Micheil Saakašvili prisľúbil, že v Bakuriani vybudujú novú sánkarskú dráhu venovanú práve zosnulému Kumaritašvilimu. Bakuriani je populárne lyžiarske stredisko v oblasti Boržomi, rodiska zosnulého pretekára. Aj slovenskí sánkari v zložení Jana Šišajová, Veronika Sabolová, Ján Harniš, Branislav Regec a aj tréneri Ľubomír Mick s Rastislavom Drajnom prejavili úctu zosnulému, keď počas otváracieho ceremoniálu mali na rukáve kabátu čiernu pásku. V sobotu, 13. februára, nastúpili všetci sánkarskí pretekári na ZOH s čiernym pruhom na helme.

Podľa predbežných výsledkov vyšetrovania smrť nezapríčinila chybne postavená dráha, ale ľudský faktor pretekára. Rakúsky portál orf.at priniesol informáciu, že počas nehody mal jazdec preťaženie 4-5G.

Po britskom sánkarovi Kazimierzovi Kayovi-Skrzypeskimu, austrálskom lyžiarovi Rossovi Milneovi (obaja Innsbruck 1964) a švajčiarskemu rýchlostnému lyžiarovi Nicolasovi Bochatayovi (Albertville 1992) je štvrtým súťažiacim, ktorý zomrel na následky zranenia Zimných olympijských hrách, ktoré utrpel priamo počas súťaže. Okrem iného, na Hrách v Calgary 1988 zomrel člen rakúskeho lekárskeho tímu Jorg Oberhammer po tom, čo ho prešlo snežné pásové vozidlo.
Kumaritašvili nedokončil i druhú zo šiestich tréningových jázd, no pri tej žiadne zranenia neutrpel.
Túto trať už po prvých nehodách kritizovalo veľa významných športovcov súťažiacich v tobogane, napríklad taliansky sánkar Armin Zöggeler, dvojnásobný olympijský víťaz a päťnásobný majster sveta či Amy Williamsová, britská reprezentantka v skeletone, ktorá získala striebornú medailu na Majstrovstvách sveta 2009. Andi Schmid, jeden z významných predstaviteľov britského skeletonu si však myslí, že pretekári by byť viac zoznámení s traťou, hlavne keď štartujú aj menej skúsení pretekári, pretože práve kontakt s traťou je v tomto športe veľmi dôležitý.
Po tejto tragickej udalosti sa organizátori rozhodli zvýšiť výjazd z inkriminovanej zákruty, aby sa predišlo podobným nešťastiam a pristúpili k bližšie nešpecifikovanej zmene profilu ľadu.

Vyjadrenia po udalosti  
 Thomas Bach, viceprezident Medzinárodného olympijského výboru: „Je to tragédia. Naše prvé myšlienky sú s jeho rodinou a jeho tímom. Vrhá to tragický tieň na otvorenie hier, na ktoré sme sa tak tešili.“
 John Furlong, šéf exekutívy ZOH 2010: „Nodar prišiel do Vancouveru žiť svoj olympijský sen. Mal byť súčasťou oslavy športu. To, čo sa stalo je obrovská tragédia. Na takéto niečo sme neboli pripravení... Hovorili sme už s rodinou zosnulého, sme pripravení podať celej jeho rodine pomocnú ruku v maximálnom možno rozsahu. Vyšetrovanie tejto tragédie sa už začalo.“
 Raffaele Pagnozzi, generálny sekretár EOV: „V takomto momente smerujú naše myšlienky k rodine, gruzínskemu tímu a ich športovcom.“
 Stephen Harper, kanadský premiér: „Všetci Kanaďania sú hlboko zarmútení z tragickej smrti člena gruzínskeho olympijského tímu. Jeho súťaživý duch a obetovanie sa svojmu športu zostane natrvalo v pamäti hier.“ 
 Joe Biden, viceprezident USA: „Gruzínci sú národ, ktorý toho v posledných troch-štyroch rokoch dosť vytrpel. Je to malý národ s 5 miliónmi.“

Referencie

Externé odkazy 
 Nodar Kumaritašvili na oficiálnej stránke Medzinárodnej sánkarskej federácie
 Nodar Kumaritašvili na oficiálnej stránke ZOH 2010 

Gruzínski sánkari
Gruzínski olympionici
Sánkovanie na Zimných olympijských hrách 2010
Úmrtia pri športe
Osobnosti z Bordžomi